Bengaalse Krieketraad

Die Bengaalse Krieketraad (Engels: Bangladesh Cricket Board, afgekort “BCB”; Bengaals: বাংলাদেশ ক্রিকেট বোর্ড), voorheen bekend as die Bengaalse Krieketbeheerraad (Bangladesh Cricket Control Board, “BCCB”), is die bestuursliggaam wat krieket in Bangladesj beheer. Die raad is by die Internasionale Krieketraad (IKR) geaffilieer en organiseer verskeie nasionale spanne, insluitend Bangladesj se nasionale seniorkrieketspan vir mans (die Tigers), vroue en jeug. Hulle is ook verantwoordelik vir die bestuur en organisasie van toets-, EDI- en T20I-reekse teen ander spanne, en vir die reëling van internasionale wedstryde tuis. Daarbenewens is die Bengaalse Krieketraad verantwoordelik vir inkomsteverkryging deur die verkoop van kaartjies, borgskappe en uitsaairegte, veral in verband met die Bengaalse span. Die Bengaalse Krieketraad het al opgetree as gasheer van belangrike toernooie soos die Kampioenetrofee 1998, die Krieketwêreldbeker 2011 (saam met Indië en Sri Lanka) en die T20I-wêreldbeker 2014. Saam met Indië sal Bangladesj die Krieketwêreldbeker 2031 ook aanbied.

Ná Bangladesj se onafhanklikheid van Pakistan is in 1972 die Bengaalse Krieketraad as die Bengaalse Krieketbeheerraad gestig. In 1977 het hulle ’n geassosieerde lid van die IKR geword en op 26 Junie 2000 ’n volle lid en mag dus toetskrieket speel, wat na die belangrikste en vernaamste internasionale krieketwedstryde verwys.

Kinders en jongmense word reeds op skool aan krieket bekend gestel en na gelang van hul belangstelling en talent begin hul met hul afrigting. Nes ander krieketnasies beskik Bangladesj oor ’n o/19-nasionale span wat aan die o/19-krieketwêreldbeker deelneem. Bangladesh A is die tweede nasionale span van Bangladesj en van hul wedstryde geniet eersterangse of A-lys-status. Die belangrikste krieketligas in Bangladesj is die Nasionale Krieketliga in eersterangse krieket (agt spanne), die Dhaka Premier Division Krieketliga in EDI-krieket (twaalf spanne) en die Bangladesj Premierliga in T20-krieket (sewe spanne).

Verwysings

Eksterne skakels 
  Die Bengaalse Krieketraad se tuisblad

Krieket in Bangladesj
Krieketbeheerliggaam
Internasionale Krieketraad